Eug(enius) episcopus s(eruus) s(eruorum dei. Karissimo in Christo filio L(udouico) Francorum regi salutem et apostolicam benedictionem. Pro sinceri amoris et paternae affectionis prerogatiua litteris et uiua uoce tibi frequenter ostendimus: si aliquando super aliquibus causis strenuitatem tuam nos rogare contingat, nostras, immo beati Petri preces in nobis debes attentius exaudire. Sed cum pro uexatione, quam Niuernensis comes Vizeliacensi monasterio contra deum et omnem iusticiam presumptione tirannica inferre dinoscitur, nobilitati tuae scripserimus, postmodum uehementius et atrocius quam antea ipsum monasterium oppressit, afflixit et cum perfidis burgensibus ipsius loci non destitit impugnare et proprium alodium ac patrimonium eiusdem apostolorum principis, licet in uanum, conatur auferre. Quare autem hoc contigerit, siue quia iuxta mandatum nostrum predictum comitem a tanta presumptione nolueris siue neglexeris cohibere, siue idem comes commonitionem et potestatis tue dominium paruipenderit, ignoramus. Et quoniam tam immoderatam nequitiam dissimulare impunitam non possumus nec debemus, nobilitati tue per iterata scripta mandamus atque attentius exoramus, quatinus antedictum comitem districte commoneas ut damna, quae memorato monasterio intulisse dinoscitur, in integrum emendet et locum ipsum in pace ac libertate sua dimittat. Quod si aliquam in eodem monasterio iusticiam se habere confidit, nos quod iustum fuerit ei faciemus postmodum exhibere. Si uero in sua pertinatia induratus hoc effectui mancipare contempserit, nos in personam eius ac burgensium de Vizeliaco excommunicationis sententiam sine appellationis remedio proferri precepimus et in tota terra ipsius, preter baptisterium puerorum et morientium penitentias, omnia diuina officia prohiberi. Quocirca presentium auctoritate mandamus, ut extunc ab eo tanquam ab excommunicato abstineas et burgenses ipsos ab omnibus feriis regni tui sub banno tuo penitus prohibens, a quibuscumque inueniri potuerint capi et rebus suis spoliari sicut periuros et ecclesie turbatores iusticie zelo precipias. Eug(enius) episcopus s(eruus) s(eruorum) dei.